Milí rodičia,

v školskom roku 2021/2022 sme sa s Vašimi deťmi na hodinách anglického jazyka zapojili do medzinárodného projektu MY LITTLE HOMELAND v rámci programu eTwinning. Program eTwinning sa zameriava na podporu využívania moderných informačných a komunikačných technológií za účelom vytvorenia partnerstiev európskych škôl. Vaše deti budú pracovať v bezpečnom virtuálnom prostredí Twinspace. Ide o bezpečné prostredie, kde sa dostanú deti len na základe prihlasovacieho hesla a tieto stránky nie sú bežne prístupné na internete. Okrem toho, že Vaše deti budú mať možnosť komunikovať s deťmi zo zahraničia, naučia sa používať rôzne IKT nástroje a aplikácie, ktoré budú naše vyučovanie robiť zábavnejšie. Spolupráca bude prebiehať s niekoľkými školami z Portugalska, Španielska, Poľska a Turecka.

Cieľom projektu MY LITTLE HOMELAND je navzájom oboznámiť žiakov všetkých partnerských škôl o regióne, v ktorom žijú, o histórii, geografii, kultúre a tradíciách. Projekt bude prebiehať celý školský rok a čakajú nás tieto aktivity: 1. Predstavenie sa (náš tím), 2. Návrh loga projektu, 3. Vytvorenie interaktívnej mapy nášho mesta, 4. Hrdina/ legenda nášho regiónu, 5. Symboly, farby, fauna, flóra nášho regiónu, 6. Tradičná kuchyňa, zvyky, tradície, hudba, umenie, jazyk a dialekt nášho regiónu, 7. Múzeá a zaujímavé miesta, 8. Hodnotenie projektu. Aktivity budú prebiehať formou workshopov, kulinárskych aktivít, stretnutia s regionálnymi umelcami, realizácia a aktualizácia školskej nástenky, výmena pohľadníc s partnermi, príprava e-kvízu o našom regióne.

Chcem Vás požiadať o vyjadrenie sa, či s účasťou Vášho dieťaťa na projekte súhlasíte a zároveň o súhlas s vytváraním fotografií, videí a iného materiálu v rámci projektu, ktoré budú použité na prezentačné účely v rámci edukačného procesu okrem projektového prostredia aj na našej webovej stránke školy, médiách, sociálnych sieťach a nástenkách školy....

Súhlasím – nesúhlasím (vhodné zakrúžkujte)

Meno dieťaťa:...............................................................

Podpis zákonného zástupcu: ..........................................

Mgr. Miroslava Petríková