Vážená komisia, volám sa Štefan Boršodi, som študentom 2. Ročníka na Gymnáziu v Gelnici a názov mojej práce je Život lesa očami fotopasce.

Okres Gelnica patrí k najlesnatejším okresom Slovenska. Práve lesy a horské rázsochy poskytujú podmienky pre život rozličných šeliem či iných lesných obyvateľov. Práca prostredníctvom zachytených fotografií z fotopascí približuje denný aj nočný život lesa v Smolníku a jeho okolí v okrese Gelnica v Košickom kraji. Pozorovania boli uskutočnené priebežne počas celého roka v období od 2017 - 2020. Cieľom práce je sprostredkovať najzaujímavejšie autentické zábery lesnej zveri, ktorá je súčasťou našich lesov, poukázať na tajomstvá a skvosty prírody a prezentovať získané výsledky a poznatky o živote lesných zvierat verejnosti. Lesníctvu venujem väčšinu voľného času a to už od detstva.

Dobrovoľnícky a s nadšením sa aktívne podieľam na zimnom prikrmovaní zveri, spolupracujem s lesníkmi a členmi miestneho poľovníckeho združenia a nasadzujem fotopasce. Dokumentovaný fotomateriál pochádza z kotlín s miestnym pomenovaním Koniarka, Vlasková a Barvina. Z fotoúlovkov sú najzaujímavejšie a najvzácnejšie zábery rysa ostrovida (*Lynx lynx*), mačky lesnej (*Felis silvestris*), jazveca lesného (*Meles meles*), diviakov (*Sus scrofa*), srnčej a jelenej zveri v rozličných ročných obdobiach od roku 2017. Súčasťou práce sú aj krátke videozáznamy a elektronická podoba navrhnutého pobytového kľúča z nájdených pobytových stôp lesnej zveri.

Som hrdý na to odkiaľ som.

Ďakujem za Vašu pozornosť.