Téma: **Morálne konanie (z pohľadu teórií učenia) a morálna (vs. sociálna a emocionálna) inteligencia v práci učiteľa**

Pod pojmom morálka rozumieme súbor predstáv o požadovanom správaní sa ľudí voči sebe navzájom, voči prírode, voči všetkému, čo nás obklopuje. Najčastejšie nadobúda podobu pravidiel, ktoré je potrebné dodržiavať v rôznych sférach spoločenského života. Jej funkciou je usmerňovať konanie ľudí tak, aby nedochádzalo k nežiaducim javom, ktoré narušujú život spoločnosti.

**Lind (2004) popisuje tri základné definície morálky, ktoré sú používané v psychologických výskumoch:**

1. **Morálka ako konformita** (podrobenie sa pravidlám) − objektom záujmu je morálne správanie, nie morálne usudzovanie. Za morálne sa považuje dodržiavanie pravidiel a noriem, charakteristických pre danú spoločnosť či náboženstvo.
2. **Morálka ako intencia/e** − indikátorom morálky sú morálne úmysly – zámery. Morálne dobré správanie vychádza z morálne dobrých postojov a hodnôt, motívov a cieľov.
3. **Morálka ako kompetencia** − je schopnosť robiť rozhodnutia a súdy, ktoré sú morálne (to znamená založené na vnútorných princípoch) a na ich základe konať

Samozrejme, morálne by mal konať aj učiteľ, ktorý zároveň učí žiakov a študentov tomu, aby konali morálne aj oni. Klasické teórie učenia vysvetľujú motívy morálneho správania jedinca na základe kľúčového princípu, a to ako jeho tendenciu zvýšiť zisk a minimalizovať straty, pričom zisk v tomto prípade nadobúda rôzne formy − od materiálnej, cez emocionálnu až spoločenskú. Na základe nich si teda môžeme vysvetliť, ako učiteľ môže ovplyvňovať morálne konanie žiakov a študentov.

**1. Teória klasického podmieňovania (Pavlov)**

* vysvetľuje mravné konanie v kontexte k podmieneným emocionálnym reakciám, ktoré sa vytvárajú na základe princípu klasického podmieňovania

Príklad: nepodmienený podnet → nepodmienená reakcia

(okríknutie) → úzkosť

podmienený podnet + nepodmienený stimul → nepodmienená reakcia

nemorálny čin okríknutie úzkosť

Čiže, nepodmieneným podnetom je okríknutie od učiteľa a nepodmienenou reakciou študenta je pocit viny. Ak urobí nejaký nemorálny čin, napr. bude sa vysmievať spolužiačke, učiteľ ho okríkne a jeho reakciou bude opäť pocit viny.

* následné opakované striedanie podmieneného stimulu s nepodmieneným vedie k automatickému prežívaniu viny už len pri pomyslení na nemorálny čin
* podľa Eysencka je dôležitý aj časový faktor, pretože trest pred nemorálnym činom vytvára svedomie a upevňuje odolávanie voči pokušeniu; trest po čine vytvára pocit viny a výčitky svedomia

**2. Teória operačného podmieňovania (Skinner)**

* ako základ operačného učenia vysvetľuje vývin mravného správania prostredníctvom posilnenia následkov správania
* prejavené správanie, považované v spoločnosti za morálne, je pozitívne posilnené a odmenené napr. pozornosťou, chválou a jedinec nadobúda emocionálny zisk (napr. učiteľ pochváli študentku, ktorá pomohla slabšej spolužiačke s doučovaním a ona prežíva pocit hrdosti)
* nemorálne správanie je zväčša trestané, čo predstavuje negatívne posilnenie prejavené vyhnutím sa trestu (napr. učiteľ udelí poznámku študentovi, ktorý slovne napádal svojho spolužiaka)
* pozitívne posilnenie je považované za efektívnejšie v porovnaní s trestom a to z dvoch dôvodov: odmeny poskytujú informácie o žiaducom správaní, vyvolávajú pocity hrdosti a motivujú k opakovaniu žiaduceho správania
* druhým dôvodom je fakt, že tresty vyvolávajú obranné mechanizmy, odpor a hostilitu a frekvencia nežiaduceho správania sa dokonca môže zvýšiť, pokiaľ ním chce jedinec získať pozornosť

**3. Teória sociálneho učenia (Bandura)**

* zdôrazňuje vplyv sociálneho prostredia a kultúry, ako nositeľov noriem, hodnôt, modelov a pravidiel
* podľa teórie sociálneho učenia si dieťa, resp. študent osvojuje mravné správanie na základe pozorovania a imitovania modelového správania vzoru, ktorým je v našom prípade učiteľ
* podmienkou však je, že správanie učiteľa musí byť morálne a pozitívne posilnené a jedinec musí podobné odmeny očakávať (napr. študent je svedkom toho, že učiteľ je vo voľnom čase dobrovoľníkom pri bezdomovcoch a každí naokolo ho vyzdvihuje a chváli, tak aj študent môže mať potrebu pomáhať, aby bol takto ocenený spoločnosťou druhých)
* pozorovanie trestu za nemorálne správanie vyvolá v dieťati pocit nepriameho trestu, čo môže viesť k vyhnutiu sa neželanému správaniu a tým aj trestu (napr. učiteľ sa hlasno háda s kolegyňou pred zborovňou a slovne ju napáda, po čom ho riaditeľ zavolá na koberček, študent si uvedomí, že hádať sa a slovne napádať druhých nie je dobré)

No a aby človek konal morálne, či už ide o učiteľa alebo žiaka/študenta, musí disponovať určitým intelektom...

VIDEO

Jednu zo zaujímavých koncepcií, ktoré môžu vysvetliť, prečo niekedy ľudia, ktorí inak normy dodržujú (ako aj v prípade nášho učiteľa) sa rozhodnú za istých okolností tieto normy porušiť, je teória výpadkov. Albert Bandura predpokladal, že človek koná morálne na základe autoregulačného mechanizmu, ktorý spočíva v tom, že správanie jedinca je udržiavané zhodou s jeho vnútornými štandardami. Človek koná tak, aby mu jeho správanie prinášalo sebaúctu a sebauspokojenie, pričom sa odmieta správať tak, aby vyvolal sankcie voči sebe samému. Samotné autoregulačné mechanizmy sa vytvárajú v priebehu socializácie, vplyvom výchovy, či vzdelania. No tieto mechanizmy pôsobia, len ak sú aktivované. Odklon od vnútornej kontroly správania porušujúceho normy (inak povedané výpadok spod vplyvu noriem, tzv. morálny výpadok) súvisí so selektívnou aktiváciou tzv. morálnych zdôvodnení. Tie predstavujú kvázi ospravedlňujúce mechanizmy, ktoré priamo ovplyvňujú pôsobenie morálnych štandardov pri regulácii konania jedinca, a to tým, že umožňujú rôzne formy správania pri pôsobení rovnakých štandardov, pričom medzi ne zaradzujeme 8 typov:

1. **morálne ospravedlnenia** (napríklad môžeš niekomu ublížiť, ak brániš svojich priateľov...)
2. **zjemnené vyjadrenia** (napríklad zbiť niekoho je len malou lekciou...)
3. **porovnávanie** (vlastné priestupky sú v snahe minimalizovať ich veľkosť porovnávané s nespravodlivosťou až s neľudskými činmi iných)
4. **rozptýlenie zodpovednosti** (za čin, ktorý vykonala skupina, nemá byť zodpovedný len jednotlivec)
5. **presun zodpovednosti** (napríklad jednotlivec nie je zodpovedný za niečo, čo videl u kamarátov, alebo ho niekto prinútil, alebo žije v nevhodných podmienkach...)
6. **skreslenie následkov** (bagatelizácia priestupku, urážky nikomu vážne neublížia...)
7. **pripísanie viny iným** (napríklad za nedisciplinovanosť žiakov je vinný učiteľ)
8. **dehumanizácia** (s niektorými sa musí zaobchádzať ako so „zvieratami“)