**1.Sixtínsku kaplnku ničí dych**

Ťahákom a unikátom Sixtínskej kaplnky vo Vatikáne je nádherný strop, ktorý zdobia majstrovské Michelangelovské fresky.

Tie každoročne prilákajú milión turistov. Každá minca má aj druhú stranu. Oxid uhličitý, ktorý ľudia vydychujú, poškodzujú umelecké diela.

Vlani tu preto zaviedli nový systém vykurovania a chladenia, ktorý má bojovať proti vedľajším účinkom masívneho turizmu.

Sixtínska kaplnka patrí k najznámejším a najvyhľadávanejším miestam v Ríme a je súčasťou prehliadkovej expozície Vatikánskych múzeí.

V zozname svetového kultúrneho dedičstva UNESCO je od roku 1984.

## 2.Do jaskyne Altamira pustia len 5 turistov týždenne

Jaskyňa Altamira v severnom Španielsku je známa svojimi jaskynnými maľbami zvierat, na ktoré sa v praveku poľovalo (prevažne bizóny, prabýky, divé kone, diviaky, kozorožec, jeleň a vlk).

Maľby sa všeobecne považujú za vrcholné dielo paleolitu (staršej doby kamennej) a sú súčasťou zoznamu svetového kultúrneho dedičstva UNESCO.

Jaskyňu v roku 2002 úrady zatvorili a turisti sem majú len obmedzený prístup. Podľa [cnn.com](http://edition.cnn.com/2015/07/08/travel/9-tourist-attractions-that-are-literally-dying/index.html) sem môžu vstúpiť len piati náhodne vybratí návštevníci týždenne, aj to len v špeciálnych oblekoch.

Verejnosti však slúži presná kópia jaskyne v múzeu, ktoré bolo postavené neďaleko tej pravej jaskyne. Ďalšie kópie sa dajú vidieť aj v Madride a Japonsku.

# 3.Benátky bojujú s turistami. Zakazujú a spoplatňujú, čo sa dá

Zo všetkých zavedených i plánovaných opatrení vyvolal najbúrlivejšiu diskusiu práve pokus o vyberanie vstupného na hlavnom námestí – Námestí sv. Marka.

So stojacou Bazilikou a zvonicou ide o najpopulárnejšie miesta Benátok. Ročne cez ne prejde odhadom až 25 miliónov ľudí.

## Najskôr to otestujú

Zdá sa, že mestskí činitelia sú už unavení z davov. Preto sa v ich hlavách zrodila myšlienka – spoplatniť vstup na toto námestie.

Turisti síce prinášajú do mestskej pokladnice príjmy, no mesto, jeho obyvatelia a pamiatky trpia. Preplnenosť začína byť vážnym problémom nielen pri najobľúbenejších atrakciách, ale v celom meste.

Zavedenie vstupného je reálne a treba s ním počítať. Aj keď nie okamžite. Systém sa údajne bude testovať už v lete, keď sa vydiskutujú právne a praktické dôsledky.

Samozrejme, nápad má mnohých kritikov, ktorí bojujú za to, aby mesto ostalo bezplatné, a hlavne otvorené.

## UNESCO dvíha varovný prst

Benátky sú jedným z vyše 50 talianskych miest na zozname svetového dedičstva UNESCO. Organizácia sa pred dvomi rokmi podujala na vyšetrovanie, ktoré potvrdilo už známy fakt. Počet obyvateľov a turistov je v nerovnováhe. Spôsobuje výrazné škody.

Nie je preto prekvapením, že UNESCO prišlo s varovaním. Ak nebudú prijaté preventívne opatrenia na zachovanie mesta, poputujú Benátky do zoznamu lokalít Svetového dedičstva v ohrození.

Preto nedávno prijali balík opatrení, ktoré to majú vyriešiť. Obmedzilo sa množstvo turistických ubytovacích zariadení. Zvýšila sa prítomnosť poriadkových síl v uliciach. Spustila sa kampaň vychovávajúca k zodpovednému cestovnému ruchu. Dokonca sa hovorí o obmedzení počtu turistov povolených v meste.

## Jedinečný systém, s ktorým predbehnete davy

Chcete mať Námestie sv. Marka len pre seba alebo sa aspoň vyhnúť najväčším davom? S novým systémom to nebude nemožné. Údaje, ktoré v reálnom čase nájdete online, vám ukážu, koľko návštevníkov sa nachádza pri niektorých z najpopulárnejších pamiatok mesta. Zachytáva „premávku“ na vlakovej stanici i na miestach ako sú Ponte di Calatrava, Piazzale Roma a na mostoch rozprestierajúcich sa na kanáli Rio Novo.

Isto zaujmú aj nové mapy, ktoré budú k dispozícií v turistických centrách a rozšírené možnosti dopravy. Zavedú vás na tichšie a menej známe, ale nemenej krásne miesta. A dajú vám dôvod navyše zmiznúť z centra.

# 4.Počet turistov v Dubrovníku je neúnosne vysoký, primátor ho chce obmedziť kvótou

Z krátkodobého ekonomického hľadiska obmedzenie počtu turistov bude pre mesto nevýhodné.

Do Dubrovníka priviezlo vlani 529 výletných lodí takmer 800-tisíc turistov. Ďalší prišli na autách a autobusoch. Ich počet znepokojil primátora historického [chorvátskeho](http://dovolenka.sme.sk/chorvatsko) mesta Mata Frankoviča.

Rozhodol sa, že sa ich počet musí výrazne obmedziť.

Jedným z opatrení bol osobitný poplatok 20 eur pre tých, ktorí si chceli prezrieť starodávny mestský múr. Opatrenie však nemalo nijaký obmedzujúci účinok.

Pred rokom v auguste ho zaplatilo denne 10.388 turistov. A ich počet má byť v tomto roku podľa britského denníka Telegraph ešte výrazne vyšší.

Počet návštevníkov starého mesta má klesnúť na 4000 denne. UNESCO navrhlo mestu kvótu 8000 osôb.

Obmedzenie postihne mnohých účastníkov turistických plavieb. To si uvedomuje aj primátor. "Nie som tu na to, aby som robil ľudí šťastných, ale aby som zlepšil kvalitu života mesta," povedal Frankovič.

Z krátkodobého ekonomického hľadiska obmedzenie počtu turistov bude pre mesto nevýhodné. Frankovič sa však domnieva, že z dlhodobého hľadiska sa finančná strata viacnásobne vráti. Mesto sa stane poskytovateľom vysokokvalitných služieb návštevníkom.