**Častice**

**Častice (lat. partikuly) slúžia na vyjadrenie postoja hovoriaceho k vete alebo k časti vety.**

**Patria medzi neplnovýznamové**[**neohybné slovné druhy**](https://jazykovedkyna.sk/slovne-druhy/)**a nemajú vetnočlenskú platnosť.**

**Príklad na vyjadrenie rôznych postojov v tej istej vete:**

|  |  |
| --- | --- |
| **Veta** | **Postoj** |
| Mám **asi** dvadsať eur. | približnosť |
| Mám **pravdepodobne** dvadsať eur. | neistota |
| Mám **možno** dvadsať eur. | váhanie |
| Mám, **chvalabohu**, dvadsať eur. | uspokojenie |
| Mám **dokonca** dvadsať eur. | prekvapenie |
| Mám **iba** dvadsať eur. | nespokojnosť |
| Mám **sotva** dvadsať eur. | odhad |

**Delenie častíc**

Poznáme dve veľké skupiny častíc, **uvádzacie (stoja pred slovom, ku ktorému vyjadrujeme postoj)** a **vytyčovacie (vyjadrujú postoj k celej výpovedi a stoja na začiatku vety)**.

**Uvádzacie častice** ďalej rozlišujeme na **pripájacie** a **pobádacie**. **Vytyčovacie častice** rozdeľujeme na **vysvetľovacie**, **hodnotiace** a **zdôrazňovacie**.

|  |  |  |
| --- | --- | --- |
| **Častice** | **Druh** | **Príklady** |
| **Uvádzacie** | **pripájacie** | a, i, no, ale, nuž, ono (**A**von by si nešiel?) |
| **pobádacie** | aby, kiež, bodaj by, keby (**Bodaj by** ťa porantalo!) |
| **Vytyčovacie** | **vysvetľovacie** | ako, proste, reku, vraj (**Vraj** si včera neprišiel.) |
| **hodnotiace** | áno, azda, sotva, asi (**Asi** sa na mňa hnevá.) |
| **zdôrazňovacie** | predovšetkým, just, najmä (**Just** som neprišla domov.) |

**Pravopis častíc**

Väčšinu častíc píšeme **spolu** (akiste, žeby, božechráň, kdeže, bodajže) alebo **so spojovníkom** (už-už, len-len).

Hodnotiace častice, ktoré vo vete majú funkciu vložky, vyčleňujeme čiarkami (Na to si**, samozrejme,** zabudol. Klára mi**, chvalabohu,** odpustila. **Nie,** neprosím si.).

**Citoslovcia**

**Citoslovcia (lat. interjekcie) sú slová, ktoré vyjadrujú city, vôľu alebo rôzne zvuky.**

**Patria medzi neohybné a neplnovýznamové slovné druhy a nemajú vetnočlenskú platnosť.**

**Delenie citosloviec**

Citoslovcia rozdeľujeme podľa **obsahu** na **vlastné (vyjadrujú city, vôľu)** a **zvukomalebné (onomatopoje – vyjadrujú rôzne zvuky)**.

|  |  |
| --- | --- |
| **Citoslovcia podľa obsahu** | **Príklady** |
| **Vlastné** | au, oj, hajde, fuj, haha |
| **Zvukomalebné** | čvirik, hau, tresk, tik-tak |

Podľa **pôvodu** delíme citoslovcia na **prvotné (sú to primárne citoslovcia)** a **druhotné (vznikli z iných slov).**

|  |  |
| --- | --- |
| **Citoslovcia podľa pôvodu** | **Príklady** |
| **Prvotné** | jaj, och, fuj, hau, oj, ó |
| **Druhotné** | čľup, tik-tak, tresk, klop-klop **-vznikli zo slovies** |
| beda (bieda), bože (Boh), dočerta (čert) **-z podstatných mien** |

**POZOR!**

**Pozdravy ako čau, ahoj, zdravím, dovi, dobrý deň patria medzi citoslovcia.**

**Pravopis citosloviec**

Citoslovcia vo vete vždy **oddeľujeme čiarkou**.

**Príklady:**

* **Ach,** nech už skončí tento hrozný deň.
* **Fuj,** daj to preč!

**Výnimky:**

* Jano **bác** do okna kameňom. (slovo bác nahrádza **sloveso** a tvorí **prísudok**)
* Na chodbe sme začuli **hurá**. (slovo hurá nahrádza **podstatné meno** a tvorí **predmet**)

Pri písaní citosloviec píšeme väčšinou **mäkké “i”** aj po tvrdých spoluhláskach.

**Príklady:**

* kikirikí
* tik-tak
* hi-hi-hi