**Pevné nerastné suroviny**

Pevné nerastné suroviny sa ťažia **povrchovým** alebo **hlbinným spôsobom.**

**Povrchová ťažba** sa uskutočňuje v ťažobných jamách a lomoch. Výrazne vplýva na životné prostredie.

Pri prípravách na ťažbu povrchovým spôsobom je nutné zmeniť časť krajiny, v ktorej sa ťažba bude uskutočňovať.

Odstraňujú sa lesy, polia, cesty a sídla. Pri ťažbe sa narúša vodný režim a dochádza k geologickým a geomorfologickým zmenám.

Vzniká hluk, prach a nepotrebný odpad. Nepotrebný odpad nazývame **hlušina.** Samozrejme odpad treba aj skladovať a pri jeho skladovaní zaberajú skládky odpadu veľké plochy poľnohospodárskej pôdy alebo lesnej pôdy. Navážaním hlušiny sa vytvárajú kopce, ktoré nazývame**haldy.**

Haldy vznikajú aj pri spracovaní nerastných surovín.

**Hlbinná ťažba** má na životné prostredie tiež nepriaznivé vplyvy. Pri jej realizácii sa ťažia suroviny z banských priestorov pod zemou.

Na povrchu nad baňami dochádza k poklesu pôd. To vyvoláva poškodzovanie budov, ciest, potrubí a podobne.

Ložisko nerastných surovín je po vzťažení nenahraditeľné.

**Kvapalné a plynné nerastné suroviny**

Medzi **kvapalné nerastné suroviny patrí napríklad ropa** a medzi **plynné napríklad zemný plyn.**Tieto suroviny sa ťažia **vŕtaním.** Životné prostredie sa ohrozuje nie len pri ťažbe, ale aj pri preprave a priemyselnom spracovaní. V prípade prepravy ropy môže dojsť k jej úniku do životného prostredia, čím sa znečisťuje voda aj pôda. Pri ťažbe zemného plynu môže dôjsť k výbuchu.

**Dôsledky ťažby nerastných surovín a vplyv ťažby na životné prostredie**

Ťažba nerastných surovín pôsobí na životné prostredie negatívnym a aj pozitívnym spôsobom. Pozitívny vplyv na životné prostredie človeka majú napríklad **zatopené jamy**, ktoré vznikajú po vyťažených štrkopieskoch. Sú to vyhľadávané a obľúbené miesta na kúpanie. Alebo napríklad lomové steny v mäkkých horninách môžu niekedy slúžiť ako miesto na hniezdenie pre kolónie vtákov.

Medzi najväčšie negatívne vplyvy a pôsobenie ťažby nerastných surovín patrí **úbytok poľnohospodárskej pôdy a zmena reliéfu.** Pôdu zaberajú samotné lomy a aj okolité skládky. Najväčšie straty pôdy vznikajú **pri budovaní a výstavbe nových priemyslových, poľnohospodárskych a vodohospodárskych zariadení.** Východiskom by mohlo byť budovanie skládok a nových objektov na menej úrodných a nepoľnohospodárskych pôdach, pokiaľ to možnosti dovoľujú. Pri použití vhodných spôsobov rekultivácie po ukončení ťažby je možné negatívne vplyvy minimalizovať, alebo prípadne celkom odstrániť. Neúmerná a nevhodná ťažba má za následok aj **porušenie obehu podzemnej vody.**Najmä ťažba uhlia, štrku a piesku má za následok zníženie tlaku v celej oblasti. Pri hlbinnej, ale aj pri povrchovej ťažbe dochádza k úbytku hmoty a v dôsledku toho dochádza k zväčšeniu prítokov vody do vyťaženého priestoru.Tým sa znižuje hladina podzemnej vody v okolí ťažobného priestoru. Pri ťažbe štrku a piesku sa ničia najmä plytké podzemné vody. Ohrozované sú aj minerálne vody , a to najmä vrtmi.

Pri ťažbe dochádza aj **k znečisťovaniu ovzdušia rôznymi plynmi** ako napríklad CO2, CO, SO2, SO3, NO, NO2, NO3 a podobne. Do ovzdušia **sa uvoľňuje aj prach**najmä pri odstreloch, pri spracovaní kameňa a podobne. Toto znečistenie má vplyv na okolité rastliny a živočichy a aj na človeka. Výrazný je aj **negatívny vplyv hluku,** ktorý pri ťažbe vzniká a znepríjemňuje životné prostredie živočíchov a ľudí.